1η Ενότητα: Ασκήσεις για τους τρόπους ανάπτυξης παραγράφου

1. **Να προσδιορίσετε τον τρόπο ανάπτυξης των παρακάτω παραγράφων. Να εντοπίσετε, επίσης, τη θεματική πρόταση και την κατακλείδα τους:**

**α**. Αν επιχειρήσουμε να ταξινομήσουμε τα παιδαγωγικά ιδεώδη που διαμορφώθηκαν στην ευρωπαϊκή ιστορία, μπορούμε να τα διαφοροποιήσουμε σε τέσσερις κατηγορίες. Αρχικά έχουμε το ατομικό ιδεώδες της αγωγής που έχει ως στόχο την ανάπτυξη του ατόμου, ανεξάρτητα από το κοινωνικό σύνολο. Αντίθετα, το κοινωνικό ιδεώδες αποβλέπει στην πλήρη ένταξη του ατόμου στο κοινωνικό σύνολο. Το ανθρωπιστικό ιδεώδες της αγωγής έχει ως στόχο τον τέλειο άνθρωπο ως αυτοδύναμη και πολύπλευρη προσωπικότητα. Τέλος, το θρησκευτικό ιδεώδες έχει ως καθοριστικό γνώρισμά του τη σχέση του ανθρώπου προς ένα απόλυτο, υπερβατικό ον.

(Π. Δ. Ξωχέλλης, Θεμελιώδη προβλήματα στις Παιδαγωγικές Επιστήμες)

**β.** Ως προς το χαρακτήρα, οι άνθρωποι μπορούν να μοιραστούν σε δυο κατηγορίες, στους «ανθρώπους του ναι» και στους «ανθρώπους του όχι». Οι πρώτοι, όταν προκαλούνται να εκδηλωθούν, αυθόρμητα συμπεριφέρονται θετικά. Το «ναι» έρχεται εύκολα και τις περισσότερες φορές είναι στο στόμα τους. Αντίθετα, οι άνθρωποι της άλλης κατηγορίας αρχίζουν πάντα με το «όχι», η άρνηση είναι κατά κανόνα η πρώτη αντίδρασή τους, ακόμα κι όταν έπειτα από ψυχραιμότερη κρίση φανούν υποχωρητικοί. Νομίζει κανείς ότι, στην κάθε περίπτωση, έχει να κάνει με ένα εντελώς διαφορετικό ψυχικό κλίμα: εκεί αιθρία, εδώ συννεφιά. (Ε. Παπανούτσος, Η κρίση του πολιτισμού μας)

**γ.** Το άγχος είναι μια επώδυνη και καταθλιπτική κατάσταση. Είναι η αναμονή κάποιου απροσδιόριστου κινδύνου που απειλεί το άτομο με την παρουσία του και του αναστατώνει το σώμα και το πνεύμα. Αυτή η απροσδιόριστη παρουσία του άμεσου και επερχόμενου κινδύνου αποτελεί την ουσία του άγχους, γιατί αφοπλίζει και αδρανοποιεί, μια που το αντικείμενό του είναι απροσδιόριστο. (Γ. Γαλανός, Από την απελευθέρωση στην Ελευθερία)

**δ.** Στα σπορ δε γυμνάζεις το σώμα σου μονάχα, γυμνάζεις πάνω απ΄ όλα την ψυχή σου. Στα ομαδικά αυτά σπορ μαθαίνεις να ΄σαι έτοιμος, να συγκρατιέσαι, να περιμένεις την κατάλληλη στιγμή, να θυσιάζεις τις ατομικές χαρές ή προτιμήσεις για τις ανάγκες του συνόλου, να εκμεταλλεύεσαι όσο μπορείς για τη νίκη τα ελαττώματα και τα προτερήματά σου. Με τη μέθοδο αυτή μονάχα μπορείς να ασκηθείς για το μεγάλο παιχνίδι αργότερα, της δημόσιας ζωής. (Νίκος Καζαντζάκης, Ταξιδεύοντας)

**ε.** Η πρωινή μου ετοιμασία για το σχολείο είναι τυπική. Ξυπνάω στις επτά και μισή. Αφού χουζουρέψω για λίγο, σηκώνομαι και πλένομαι. Μετά ακολουθεί το πρωινό. Έχοντας ξυπνήσει για τα καλά, ετοιμάζω την τσάντα μου. Ύστερα διαλέγω τα ρούχα μου ανάλογα, βέβαια, με το πρόγραμμα. Τελευταία μου δουλειά πριν φύγω για το σχολείο είναι να χτενιστώ και να κοιτάξω για τελευταία φορά στην τσάντα μου, μήπως τυχόν ξέχασα κάτι. Αποχαιρετώντας τη μητέρα μου, ξεκινώ για το σχολείο.

**στ.** Το επάγγελμα του γεωργού είναι πιο χρήσιμο από τα άλλα. Γιατί αν ο γεωργός δεν όργωνε το χωράφι, δεν το έσπερνε, δεν το φύλαγε από τα ζώα και τα άγρια πουλιά, δε θέριζε και γενικά δε φρόντιζε για τη σοδειά των γεωργικών προϊόντων, πώς θα ζούσαν ο ίδιος και όλοι οι άλλοι άνθρωποι; Φυσικά και ο γεωργός υπηρετείται από πολλά άλλα επαγγέλματα, θέλω όμως να τονίσω ότι για το κοινωνικό σύνολο είναι πολύ σημαντικό το δικό του επάγγελμα, αφού παράγει το μεγαλύτερο μέρος από τα αγροτικά προϊόντα, απαραίτητα για την τροφή, την ενδυμασία και τόσες άλλες ανάγκες μας. (Μεγάλη Εγκυκλοπαίδεια των Νέων, 1950, Διασκευή)

**ια.** Η καλύτερη μελέτη του επιστητού σε όλο το φάσμα του επέβαλε να χωριστεί η επιστήμη σε κλάδους και να ειδικεύονται οι επιστήμονες σε κάποιον από αυτούς. Συμβατικά λοιπόν, τις επιστήμες τις διακρίνουμε σε φυσικές και σε ανθρωπιστικές ή κοινωνικές. Οι μεν ερευνούν τη φύση και τη νομοτέλεια που τη διέπει, οι δε τον άνθρωπο και την κοινωνία. Κλάδοι των φυσικών επιστημών είναι η φυσική, η χημεία, η βιολογία, η αστρονομία, η γεωλογία κ. α. Κλάδοι των ανθρωπιστικών ή κοινωνικών επιστημών είναι η νομική, η ιστορία, η κοινωνιολογία, η οικονομία, η γλωσσολογία, η ψυχολογία κ. α. Αλλά και αυτοί οι κλάδοι χωρίζονται σε άλλους επιμέρους τομείς και θα χωρίζονται συνεχώς όσο η επιστήμη θα προοδεύει και η επιστημονική έρευνα θα γίνεται πιο λεπτομερής.

**ιβ.** Στον πόλεμο κάθε ηλικία πληρώνει το δικό της τίμημα. Οι ηλικιωμένοι βλέπουν τους μόχθους μιας ζωής να εξαφανίζονται. Οι άνθρωποι μέσης ηλικίας με τα παιδιά να σπουδάζουν και να απαιτούν προστασία, αντιμετωπίζουν το φάσμα της ανεργίας. Οι νέοι, έχοντας το όραμα μιας ζωής μπροστά τους, σφαγιάζονται σωματικά αλλά και ψυχικά. Ο τρυφερός παιδικός κόσμος σφραγίζεται από τη φρίκη του πολέμου, της προσφυγιάς, της ορφάνιας.

**ιγ.** Πώς θα μπορούσαμε να περιγράψουμε την ευτυχία; Είναι μια κατάσταση που καταλύει το φόβο, την επίμονη και βασανιστική ανάγκη, τη μοναξιά, το άγχος, που φέρνει την πλήρωση και τη γαλήνη στην ανθρώπινη καρδιά, που δημιουργεί στη ζωή μια ζηλευτή ισορροπία. Ενώ, λοιπόν, η ευτυχία είναι ένα γεγονός πνευματικό, μια κατάσταση ψυχής, οι περισσότεροι άνθρωποι πιστεύουν πως γεννιέται από ορισμένους εξωτερικούς παράγοντες. Όταν, λόγου χάρη, είσαι γερός και χορτάτος, όταν είσαι καλοντυμένος κι έχεις το σπίτι σου, όταν τριγύρω σου βρίσκονται εκείνοι που αγαπάς κι εκείνοι σε ατενίζουν με αγάπη, τότε, κατά την κοινή αντίληψη, πρέπει να είσαι ευτυχισμένος. Ευτυχισμένος τελικά είναι εκείνος που νιώθει ήρεμος και χαίρεται με τους ανθρώπους που είναι γύρω του.

1. **Να αναπτύξετε σε παραγράφους τις παρακάτω θεματικές προτάσεις:**

**α.** Η τουριστική ανάπτυξη μιας περιοχής μπορεί να έχει ποικίλες αρνητικές συνέπειες γι΄ αυτήν και τους κατοίκους της.

**β.** Τα ηλεκτρονικά παιχνίδια είναι ιδιαίτερα αγαπητά στα παιδιά.